钦定古今图书集成/明伦汇编/官常典/第488卷 > 薛世雄
## 钦定古今图书集成/明伦汇编/官常典/第488卷 > 薛世雄

按《隋书》本传：“世雄，字世英，本河东汾阴人也。其先寓
居关中。父回，字道弘，仕周，官至泾州刺史。开皇初，封
舞阴郡公，领曹渠监。以年老致仕，终于家。世雄为儿
童时，与群辈游戏，辄画地为城郭，令诸儿为攻守之
势，有不从令者，世雄辄挞之，诸儿畏惮，莫不齐整。其
父见而奇之，谓人曰：‘此儿当兴吾家矣’。年十七，从周”
武帝平齐，以功拜帅都督。开皇时，数有战功，累迁仪
同三司、右亲卫、车骑将军。炀帝嗣位，番禺夷獠相聚
为乱，诏世雄讨平之。迁右监门郎将，从帝征吐谷浑。
进位通议大夫。世雄性廉谨，凡所行军破敌之处，秋
毫无犯，帝由是嘉之。帝尝从容谓群臣曰：“我欲举好人，未知诸君识不？”群臣咸曰：“臣等何能测圣心！”帝曰：
“我欲举者薛世雄。”群臣皆称善。帝复曰：“世雄廉正节
概，有古人之风。”于是超拜右翊卫将军。岁馀，以世雄
为玉门道行军大将，与突厥启民可汗连兵击伊吾。
师次玉门，启民可汗背约，兵不至。世雄孤军度碛，伊
吾初谓隋军不能至，皆不设备，及闻世雄兵已度碛，
大惧请降，诣军门上牛酒。世雄遂于汉旧伊吾城东
筑城，号“新伊吾”，留银青光禄大夫王威以甲卒千馀
人戍之而还。天子大悦，进位正议大夫，赐物二千段。
辽东之役，以世雄为沃沮道军将，与宇文述同败绩
于平壤。还次白石山，为贼所围百馀重，四面矢下如
雨。世雄以羸师为方阵，选劲骑二百先犯之。贼稍却，
因而纵击，遂破之而还。所亡失多，竟坐免。明年，帝复
征辽东，拜右候卫将军，兵指蹋顿道。军至乌骨城，会
杨元感作乱，班师。帝至柳城，以世雄为东北道大使、
行燕郡太守，镇怀远。于时突厥颇为寇盗，缘边诸郡
多苦之。诏世雄发十二郡士马巡塞而还。十年，复从
帝至辽东，迁左御卫大将军，仍领涿郡留守。未几，李
密逼东都，中原搔动，诏世雄率幽蓟精兵将击之。军
次河间，营于郡城南。河间诸县并集兵依世雄大军
为营，欲讨窦建德。建德将家口遁，自选精锐数百，夜
来袭之，先犯河间。兵溃，奔世雄营。时遇雰雾晦冥，莫
相辨识，军不得成列，皆腾栅而走，于是大败。世雄与
左右数十骑遁入河间城，惭恚发病，归于涿郡。未几
而卒，时年六十三。